RO Jurnalul Ofícial al Uniunii Europene 127

32006L0075



JURNALUL OFÍCIAL AL UNIUNII EUROPENE

DIRECTIVA 2006/75/CE A COMISIEI

din 11 septembrie 2006

de modificare a Directivei 91/414/CEE a Consiliului în vederea înscrierii substanței active dimoxistrobină

(Text cu relevanță pentru SEE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 6 alineatul (1),

întrucât:

(1) În conformitate cu articolul 6 alineatul (2) din Directiva 91/414/CEE, Regatul Unit a primit, la 28 noiembrie 2001, o cerere din partea BASF de înscriere a dimoxistrobinei ca substanță activă în anexa I la Directiva 91/414/CEE. Decizia 2002/593/CE a Comisiei (2) a confirmat faptul că dosarul este „complet”, altfel spus că se poate considera că acesta îndeplinește, în principiu, cerințele în ceea ce privește datele și informațiile prevăzute în anexele II și III la Directiva 91/414/CEE.

(2) Efectele acestei substanțe active asupra sănătății oamenilor și asupra mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitant. Statul membru raportor desemnat a prezentat Autorității Europene pentru Siguranța Alimentară (EFSA) un proiect de raport de evaluare privind substanța dimoxistrobină, la 14 august 2003.

(3) Proiectul de raport de evaluare a făcut obiectul unei evaluări între egali de către statele membre și EFSA, în cadrul grupului său de lucru „Evaluare” și a fost prezentat Comisiei sub forma unui raport științific al EFSA asupra dimoxistrobinei (3), la 10 august 2005. Raportul în cauză a fost examinat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat de Comisie la 4 aprilie 2006 sub forma unui raport de examinare a dimoxistrobinei.

(4) Diversele examinări efectuate au arătat faptul că produsele fitosanitare care conțin substanța activă în cauză pot îndeplini, în general, cerințele prevăzute la articolul 5 alineatul (1) literele (a) și (b) și la articolul 5 alineatul (3) din Directiva 91/414/CEE, în special în ceea ce privește utilizările examinate și precizate în raportul de examinare al Comisiei. Prin urmare, dimoxistrobina ar trebui înscrisă în anexa I, pentru a garanta faptul că autorizațiile pentru produsele fitosanitare care conțin această substanță activă vor putea fi acordate în toate statele membre, în conformitate cu dispozițiile directivei.

(5) Fără a aduce atingere obligațiilor prevăzute de Directiva 91/414/CEE în cazul înscrierii unei substanțe active în anexa I, statele membre ar trebui să dispună de un termen de șase luni după înscriere pentru a reexamina autorizațiile provizorii existente pentru produsele fitosanitare care conțin dimoxistrobină, pentru a asigura respectarea dispozițiilor Directivei 91/414/CEE, în special ale articolului 13, și a condițiilor aplicabile stabilite în anexa I. Statele membre trebuie să transforme autorizațiile provizorii existente în autorizații complete, să le modifice sau să le retragă în conformitate cu dispozițiile Directivei 91/414/CEE. Ar trebui acordată o derogare de la termenul prevăzut și ar trebui prevăzut un termen mai lung pentru prezentarea și evaluarea dosarului complet, prevăzut în anexa III, pentru fiecare produs fitosanitar, pentru fiecare utilizare preconizată, în conformitate cu principiile uniforme prevăzute în Directiva 91/414/CEE.

(6) Prin urmare, Directiva 91/414/CEE trebuie modificată în consecință.

(7) Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DIRECTIVĂ:

Articolul 1

Anexa I la Directiva 91/414/CEE se modifică în conformitate cu anexa la prezenta directivă.

Articolul 2

(1) Statele membre adoptă și publică, până la 31 martie 2007, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.

Statele membre aplică aceste acte de la 1 aprilie 2007.

Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

Articolul 3

(1) Statele membre modifică sau retrag, după caz, în conformitate cu Directiva 91/414/CEE, autorizațiile existente pentru produsele fitosanitare care conțin ca substanță activă dimoxistrobina, până la 31 martie 2007. Până la această dată, statele membre verifică, în special, dacă sunt respectate condițiile prevăzute în anexa I la directiva în cauză privind dimoxistrobina, cu excepția celor menționate în partea B a textului privind această substanță activă, și dacă titularul autorizației are un dosar sau acces la un dosar care să îndeplinească condițiile prevăzute în anexa II la directiva în cauză, în conformitate cu dispozițiile articolului 13.

(2) Prin derogare de la alineatul (1), orice produs fitosanitar autorizat care conține dimoxistrobină ca substanță activă unică sau asociată cu alte substanțe active care sunt înscrise în anexa I la Directiva 91/414/CEE până la 30 septembrie 2006 face obiectul unei reevaluări de către statele membre, în conformitate cu principiile uniforme menționate în anexa VI la Directiva 91/414/CEE, pe baza unui dosar care îndeplinește condițiile prevăzute în anexa III la directiva în cauză și ținând seama de partea B a înscrierilor în anexa I la directiva în cauză privind dimoxistrobina. În funcție de această evaluare, statele membre stabilesc dacă produsul îndeplinește condițiile prevăzute la articolul 4 alineatul (1) literele (b)-(e) din Directiva 91/414/CEE.

După ce s-au asigurat de respectarea acestor condiții, statele membre:

(a) în cazul unui produs care conține ca substanță activă unică dimoxistrobina, modifică sau retrag autorizația, după caz, până la 31 martie 2008 sau

(b) în cazul unui produs care conține dimoxistrobină asociată cu alte substanțe active, modifică sau retrag autorizația, după caz, până la 31 martie 2008 sau la o dată stabilită pentru a efectua această modificare sau retragere în directiva sau directivele care au adăugat substanța sau substanțele în cauză în anexa I la Directiva 91/414/CEE, în cazul în care această dată este ulterioară.

Articolul 4

Prezenta directivă intră în vigoare la 1 octombrie 2006.

Articolul 5

Prezenta directivă se adresează statelor membre.

Adoptată la Bruxelles, 11 septembrie 2006. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată prin Directiva 2006/74/CE a Comisiei (JO L 235, 30.8.2006, p. 17).

(2) JO L 192, 20.7.2002, p. 60.

(3) EFSA Scientific Report (2005) 46, 1-82, Conclusion regarding the peer review of the pesticide risk assessment of the active substance dimoxystrobin (data finalizării: 10 august 2005).

ANEXĂ

Următoarea substanță se adaugă la sfârșitul tabelului din anexa I la Directiva 91/414/CEE:

Nr. Denumire comună Numere de identificare Denumire IUPAC Puritate (1) Data intrării în vigoare Data expirării înscrierii Dispoziții specifice „129 Dimoxistrobină Număr CAS 149961-52-4 Număr CIPAC 739 (E)-o-(2,5-dimetil-fenoximetil)-2-metoximino-N-metilfenilacetamidă ≥ 980 g/kg 1 octombrie 2006 30 septembrie 2016 PARTEA A Pot fi autorizate numai utilizările ca fungicid. PARTEA B Cu ocazia evaluării cererilor de autorizare a produselor fitosanitare care conțin dimoxistrobină și care sunt destinate a fi utilizate în interior, statele membre acordă o atenție deosebită criteriilor prevăzute la articolul 4 alineatul (1) litera (b) și se asigură că obțin toate datele și informațiile necesare înainte de acordarea unei astfel de autorizații. Pentru punerea în aplicare a principiilor uniforme prevăzute în anexa VI, se ține seama de concluziile raportului de examinare asupra dimoxistrobinei, în special de anexele I și II la acesta, astfel cum au fost stabilite de Comitetul permanent pentru lanțul alimentar și sănătatea animală la 27 ianuarie 2006. În cursul acestei evaluări generale, statele membre: — trebuie să acorde o atenție deosebită protejării apelor subterane, atunci când substanța activă este aplicată în cazul în care factorul de încorporare de către culturi este scăzut sau în regiuni sensibile din punctul de vedere al solului și/sau al condițiilor climaterice; — trebuie să acorde o atenție deosebită protejării organismelor acvatice. Condițiile de utilizare includ, după caz, măsuri pentru reducerea riscurilor. Statele membre în cauză solicită realizarea: — unei evaluări detaliate a riscurilor pentru păsări și mamifere, ținând seama de substanța activă formulată; — unei evaluări complete a riscului acvatic, ținând seama de riscul cronic ridicat pentru pești și de eficacitatea eventualelor măsuri adoptate pentru reducerea riscurilor și, luând în considerare, în special, scurgerea și drenajul. Acestea se asigură că autorii notificărilor la cererea cărora dimoxistrobina a fost înscrisă în prezenta anexă transmit aceste studii Comisiei în termen de doi ani de la data intrării în vigoare a prezentei directive.”

(1) În raportul de examinare se fac precizări privind identitatea și specificația substanțelor active.